ÚRAD VLÁDY SLOVENSKEJ REPUBLIKY
               sekcia vládnej legislatívy

								   Na rokovanie vlády SR
								   Dňa 16. februára 2005
								   K materiálu č. 1238/2005
								   K bodu č. 

N O V É   Z N E N I E

STANOVISKO
k návrhu zákona o lesoch vrátane dodatku

I.

             Návrh zákona o lesoch predkladá na rokovanie vlády Slovenskej republiky minister pôdohospodárstva Slovenskej republiky Zsolt Simon. Návrh zákona bol vypracovaný na základe Plánu legislatívnych úloh vlády Slovenskej republiky na rok 2004.

II.

         Návrh zákona o lesoch vychádza zo spoločenského poslania lesov ako jednej z najdôležitejších zložiek životného prostredia a zároveň ako producenta obnoviteľnej suroviny – drevnej hmoty. Nadväzuje na bohatú tradíciu minulého lesníckeho zákonodarstva. Súčasne sa zameriava na zabezpečenie modernej koncepcie trvalo udržateľného hospodárenia v lesoch, ktorá sa definuje ako správa a využívanie lesov a lesnej pôdy takým spôsobom, aby sa zachovala ich biologická diverzita, produkčná a regeneračná schopnosť, vitalita a schopnosť plniť zodpovedajúce funkcie na miestnej, regionálnej a národnej úrovni, pričom sa tým nespôsobí poškodenie ostatných ekosystémov. 
      Návrh zákona podľa predkladateľa nebude mať nepriaznivý vplyv na verejné financie, negatívny dopad na zamestnanosť ani na životné prostredie. 

III.

Legislatívna rada vlády Slovenskej republiky prerokovala predmetný návrh zákona dňa 21. decembra 2004. Po prerokovaní a posúdení návrhu zákona odporučila Legislatívna rada vlády Slovenskej republiky predkladateľovi do návrhu zapracovať  jej pripomienky a na rokovanie vlády Slovenskej republiky predložiť nové znenie návrhu zákona.
Vláda Slovenskej republiky prerokovala nové znenie návrhu zákona, ktoré bolo vypracované v súlade so stanoviskom Legislatívnej rady vlády, dňa 9. februára 2005. Po prerokovaní návrhu zákona odporučila predkladateľovi zapracovať do návrhu jej pripomienky a predložiť na najbližšie rokovanie vlády SR nové znenie návrhu zákona.

	      IV.

Sekcia vládnej legislatívy Úradu vlády Slovenskej republiky po posúdení upraveného znenia návrhu zákona o lesoch konštatuje, že pripomienky vlády SR (8 pripomienok) boli do návrhu zákona zapracované a odporúča vláde Slovenskej republiky tento návrh schváliť.

V Bratislave dňa 14. februára 2005
Vypracovala:  L. Mäsiarová

                                                                   
									Štefan G r m a n
									generálny riaditeľ
   								    sekcie vládnej legislatívy